钦定古今图书集成/明伦汇编/官常典/第575卷 > 博罗欢
## 钦定古今图书集成/明伦汇编/官常典/第575卷 > 博罗欢

按《元史》本传：“博罗欢，畏荅儿幼子，蘸木曷之孙，琐鲁
火都之子也。时诸侯王及十功臣各有断事官，博罗
欢年十六，为本部断事官，从世祖讨阿里不哥，数有
功，帝喜而赐马四十匹、金币称之。中统三年，李璮叛，
命帅忙兀一军围济南，分兵掠益都、莱州，悉平之。诏
录燕南狱，谳决明允，赐衣一袭，皇子云南王爱哥赤”
为其省臣宝合丁毒死，事觉，中书择可治其狱者四
人，奏上，皆不称旨。丞相线真以博罗欢闻，帝可其奏，
博罗欢辞曰：“臣不敢爱死，第年少不知书，恐误事耳帝乃以吏部尚书别帖木儿辅其行。未至云南，宝合
丁密以金六籯迎馈，祈勿究其事。博罗欢虑其握兵
徼外，拒之恐致变，阳诺曰：“吾橐不能容，可且持归，待
我取之。”博罗欢至，则竟其狱，诛毒王者而归其金于
省。陛见，帝顾谓线真曰：“卿举得其人矣。”赐黄金五十
两。诏忙兀事无大小，悉统于博罗欢。授昭勇大将军、
右卫亲军都指挥使，大都则专右卫，上都则兼三卫。
会伐宋，授金吾卫上将军、中书右丞。诏分大军为二，
右军受伯颜、阿术节度，左军受博罗欢节度。俄兼淮
东都元帅，罢山东经略司，而以其军悉隶焉。遂军于
下邳，召将佐谋曰：“清河城小而固，与昭信、淮安、泗州
为掎角，猝未易拔。海州、东海、石秋远在数百里之外，
必不严备，吾顿大兵为疑兵，以轻骑倍道袭之，其守
将可擒也。”师至，三城果皆下，清河亦降。宋主以国内
附，而淮东诸城犹为之守。诏博罗欢进军，拔淮安南
堡，战白马湖及宝应，掠高邮，自西小河入漕河，援湾
头，断通、泰援兵，遂下扬州。淮东平，益封桂阳、德庆二
万一千户。十四年，讨叛臣只里斡台于德昌，平之，赐
玉带、文绮，与博罗同署枢密院事，拜中书右丞，行省
北京。未几，召还。时江南新附，尚多反侧，诏募民能从
大军进讨者，使自为一军，听节度于其长，而毋役于
他军，制命符节，皆与正同。会博罗欢寝疾，乃附枢密
董文忠奏曰：“今疆土寖广，胜兵百万，指挥可集，何假
此无藉之徒？彼一践南土，则掠人货财，俘人妻孥，仇
怨益滋，而叛者将愈众矣。”奏上，召舆疾赐坐，与语，帝
大悟，遂可其奏。而常德入诉唐兀一军残暴其境内，
敕斩以徇。凡所募军皆罢。十六年，以哈剌斯、博罗思、
斡罗罕诸部不相统，命博罗欢监之。十八年，以中书
右丞行省甘肃。二十年，拜御史大夫，行御史台事，以
疾归。诸王乃颜叛，帝将亲征。博罗欢谏曰：“昔太祖分
封东诸侯，其地与户，臣皆知之，以二十为率，乃颜得
其九。忙兀兀鲁、扎剌儿、弘吉剌、亦其烈思五诸侯得
其十一。惟征五诸侯兵，自足当之，何至上烦乘舆哉？
臣疾且愈，请事东征。”帝乃赐铠甲、弓矢鞍勒，命督五
诸侯兵，与乃颜战，败之。其党塔不带以兵来拒，会久
雨，军乏食，诸将欲退，博罗欢曰：“今两阵相对，岂容先
动。”俄塔不带引兵退，博罗欢以其师乘之，转战二日，
身中三矢，大破之，斩其驸马忽伦。适太师月鲁那演
大军来会，遂平乃颜，擒塔不带。既而其党哈丹复叛，
诏与诸侯王乃马带讨之。哈丹游骑猝至，博罗欢从
三骑返走，扺绝涧，可二丈许，追骑垂及，博罗欢策其
马，一跃而过，三从骑皆没，人以为有神助云。哈丹死，
斩其子老的于陈，往返凡四岁。凯旋，俘哈丹二妃以
献，敕以一赐乃马带，一赐博罗欢，陈其金银器于延
春阁，上召诸侯三将帅分赐之。博罗欢辞，帝曰：“卿可
谓能让。”乃赐金银器五百两以旌之。河南宣慰改行
中书省，拜平章政事。有诏括马，毋及勋臣之家。博罗
欢曰：“吾马成群，所治地方三千里，不先出马，何以为
吏民之倡？”乃先入善马十有八，汴南诸州莽为巨浸。
博罗欢躬行决口，督有司缮完之。三十一年，成宗立，
迁陕西行中书省平章政事，未行，留镇河南。入朝，请
以泰安州所入五户丝四千斤易内库缯帛，分给忙
兀一军。帝为敕逓车送军中，赐以银百五十两。陛辞，
帝谕之曰：“卿今白须世祖德言，实多闻之，宜加慎护。”
因以世祖所佩弓矢鞶带赐之。有顷，近臣奏：“伐宋时，
右军分属伯颜、阿术，左军分属博罗欢。今伯颜、阿术
皆受分地，而博罗欢未及，惟帝裁之。”帝曰：“何久不言，
岂彼耻自请耶？”乃益封高邮五百户。大德元年，叛王
药术忽儿兀鲁速不花来归。博罗欢闻之，遣使驰奏
曰：“诸王之叛，皆由其父，此辈幼弱，无所与知，今兹来
归，宜弃其前恶，以劝未至。”帝深以为然，赐金鞍勒，命
以平章政事行省湖广。会并福建行省入江浙，拜光
禄大夫、上柱国、江浙等处行中书省平章政事。居岁
馀卒，年六十三。博罗欢勇有智略，战常以身先之，所
获财物，悉与将士，故得其死力。平居常以国事为忧，
闻变即请行，至终其事乃止。其忠义盖天性然也。累
赠推忠宣力赞运功臣、太师、开府仪同三司、上柱国，
加封奉安王，谥“武穆。”